PSD a validat candidatura lui Crin Antonescu la prezidențiale: „Ăsta poate fi începutul unei frumoase prietenii”
Candidatura lui Crin Antonescu la alegerile prezidențiale a fost validată, duminică, prin vot, în cadrul Congresului extraordinar al PSD. Astfel, Antonescu are acum susținerea oficială a PNL, UDMR și PSD. „Ăsta poate fi începutul unei frumoase prietenii. În cazul nostru e puțin altfel, povestea e ceva mai interesantă, ceva mai spectaculoasă și tot ce îmi doresc, nu doar pentru noi, ci pentru țara noastră, e ca această lungă și complicată poveste să aibă happy end”, a declarat Crin Antonescu. Congresul PSD a avut loc la Palatul Parlamentului, dar membrii PSD au participat și online. Candidatura lui Antonescu a fost validată cu 5.484 de voturi „da”, 18 voturi negative și 14 abțineri.